**Forslag til:**

**Inatsisartutlov om hold og beskyttelse af grønlandske slædehunde**

**Kapitel 1**

*Anvendelsesområde og definitioner*

 **§ 1.** Denne Inatsisartutlov omfatter alle forhold vedrørende hold af grønlandske slædehunde og andre hunde, der befinder sig i slædehundedistriktet, uanset om hold af disse hunde er erhvervsmæssigt eller ikke-erhvervsmæssigt.

 *Stk. 2.*  Inatsisartutloven omfatter desuden hunde, der er i lovlig transit udenfor slædehundedistriktet, jf. § 4, stk. 6.

 **§ 2.** I denne Inatsisartutlov forstås ved:

1) Slædehundedistriktet: Området nord for 66. nordlige breddegrad og øst for 44. vestlige længdegrad dog undtaget Kommune Kujalleq.

2) Slædehund: Hund af racen grønlandsk slædehund.

3) En farlig hund: At 1 eller flere af følgende kriterier er opfyldt:

a) En hund, der er bidsk. Som bidske betegnes slædehunde, der er unormalt faretruende i adfærd eller må anses for utilregnelige. Vurderingen af, hvorvidt en slædehund kan betegnes som bidsk, foretages i samråd mellem kommunalbestyrelsen og veterinærmyndigheden.

b) En hund, der har skambidt et dyr eller menneske.

c) En hund der umotiveret eller uprovokeret har angrebet dyr eller mennesker.

d) En hund, der gentagne gange har udvist faretruende adfærd uden der nødvendigvis er sket skade

4) Skambid: At et eller flere af de følgende kriterier er opfyldt, dog efter en samlet vurdering af veterinærmyndigheden:

a) Flere dybe, punktformede sår, der når dybt i underhuden eller penetrerer ned i muskulatur; det skal tydeligt fremgå, at der er tale om flere bid, og at det er foregået med nogen voldsomhed.

b) udrivning i underhud/muskulatur.

c) bidlæsioner, der medfører tab af væv, bortset fra ubetydelige skader.

d) bid, der medfører døden.

**Kapitel 2**

*Slædehundedistriktet*

 **§ 3.** Indførsel og besiddelse af andre hunde end slædehunde i slædehundedistriktet er forbudt, jf. dog stk. 2 og 5.

 *Stk. 2.* Uanset bestemmelsen i stk. 1, kan veterinærmyndigheden efter ansøgning tillade hold af servicehunde, der har gennemgået en særlig uddannelse, for personer med et dokumenteret fysisk handicap, der er bosat inden for slædehundedistriktet. Ansøgningen skal indeholde oplysninger om:

1) hundens race,

2) hundens køn,

3) chipnummer og

4) hundeførerens navn, adresse og telefonnummer, samt den by eller bygd hunden skal befinde sig i.

 *Stk. 3.* Veterinærmyndigheden kan efter ansøgning tillade permanent eller midlertidigt ophold af myndigheders tjenestehunde i slædehundedistriktet. Ansøgningen skal indeholde oplysninger om hundens race, køn og chipnummer og hundeførerens navn, adresse og telefonnummer. Når tilladelsen er opnået, kan myndigheden frit flytte tjenestehunden rundt i slædehundedistriktet. Veterinærmyndigheden skal oplyses perioden og den by eller bygd hunden skal befinde sig i. Veterinærmyndigheden kan stille yderligere krav til tjenestehundes indførsel og ophold i slædehundedistriktet.

 *Stk. 4.* Veterinærmyndigheden kan stille yderligere krav til hundes indførsel, jf. stk. 2 eller 3, og om hundens ophold i slædehundedistriktet.

 *Stk. 5.* Ved krisesituationer kan tjenestehunde medtages i slædehundedistriktet uden forudgående ansøgning. Hundene skal opfylde kravene for indførsel og veterinærmyndigheden skal orienteres hurtigst muligt.

 *Stk. 6.* Slædehunde, der har været ført ud af slædehundedistriktet, må ikke genindføres, medmindre der er tale om lovlig transit, jf. § 4, stk. 6.
 *Stk. 7*. Slædehunde, der er ulovligt udført af slædehundedistriktet til andre dele af Grønland, skal straks føres ud af landet eller aflives.

 **§ 4.** Når én af følgende typer flytning finder sted, skal ejeren senest 14 dage før flytningen anmelde den til både fraflytnings- og tilflytningskommunen:

1) permanent flytning af slædehunde internt i kommunen,

2) permanent flytning af slædehunden fra en kommune til en anden, eller

3) ved flytning af slædehunde til et andet bebygget område af mere end 5 kalenderdages varighed.

 *Stk. 2.* Anmeldelsen jf. stk. 1 skal indeholde oplysninger om:

1) antal slædehunde,

2) deres vaccinationsstatus, og

3) ID-mærkningsnumre.

 *Stk. 3.* Kommunalbestyrelsen kan forbyde flytning af slædehunde ved mangelfuld ID-mærkning eller vaccination.

 *Stk. 4.* Det er forbudt at flytte slædehunde ved øget risiko for smittespredning.

 *Stk. 5.* Hvis der er sket flytning af slædehunde uden anmeldelse efter stk. 1 og 2 eller i strid med stk. 3 og 4, kan kommunalbestyrelsen meddele påbud om, at slædehundene flyttes til en midlertidig hundeplads, som kommunalbestyrelsen anviser. Udgifter forbundet med flytning af slædehunde påhviler ejeren.

 *Stk. 6.* Ved flytning af slædehunde mellem områder i slædehundedistriktet, der er betinget af transit uden for slædehundedistriktet, kræves forudgående skriftlig tilladelse fra veterinærmyndigheden.

 *Stk. 7*. Naalakkersuisut kan fastsætte regler for hunde af andre racer end grønlandsk slædehund, der befinder sig i transit i slædehundedistriktet, herunder krav til opstaldningsfaciliteter og håndtering af hundene m.v. samt ledsagende dokumenter.

 **§ 5.** Hunde, der besiddes, indføres eller avles i strid med § 3, stk. 1-3, aflives ved kommunalbestyrelsens foranstaltning for ejerens regning og uden erstatning til ejeren, jf. dog stk. 4.

 *Stk. 2.* Er der tvivl om, hvorvidt en hund, der befinder sig i eller uden for slædehundedistriktet, er af racen grønlandsk slædehund, kan veterinærmyndigheden stille krav om, at ejeren dokumenterer hundens race.

 *Stk. 3.* I perioden indtil hundens oprindelse er afgjort jf. stk. 2, er veterinærmyndigheden bemyndiget til at lade hunden isolere.

 *Stk. 4.*  Såfremt der ikke kan føres bevis for hundens oprindelse, træffer veterinærmyndigheden efter samråd med kommunalbestyrelsen den endelige afgørelse om, hvorvidt hunden er af racen grønlandsk slædehund. Såfremt veterinærmyndigheden afgør, at hunden ikke er af racen grønlandsk slædehund, skal den aflives, medmindre hunden straks bringes ud af slædehundedistriktet.

 *Stk. 5.* Naalakkersuisut kan fastsætte nærmere regler om, hvem der skal afholde udgifterne forbundet med isolation, eller andre tiltag under behandling og afgørelse af hundens race.

 *Stk. 6.*  Naalakkersuisut kan fastsætte nærmere regler om, hvilken dokumentation der kan anvendes i bevisførelsen for, om en hund er af racen grønlandsk slædehund, og hvem der skal afholde udgifterne forbundet hermed.

 **§ 6.** Veterinærmyndigheden kan bemyndige personer til at foretage flytning eller aflivning af hunde efter §§ 3 og 5.

 *Stk. 2.* Bemyndigelsen gives fra sag til sag og udgifterne i forbindelse med sagen afholdes af ejeren.

**Kapitel 3**

*Hold af slædehunde*

 **§ 7.** En slædehundeejer er erstatningspligtig for skade, som vedkommendes slædehunde måtte forårsage.

 *Stk. 2.* Personer under 18 år må kun holde slædehunde under forældres eller værges ansvar.

 *Stk. 3.* Naalakkersuisut kan fastsætte regler om ansvarsforsikring af hunde.

 **§ 8.** Den, der holder slædehunde skal sørge for, at disse behandles omsorgsfuldt.

 *Stk. 2.* Derudover skal slædehunde:

1) have adgang til tørt leje, samt værn mod vind og vejr,

2) tilses og fodres mindst 1 gang i døgnet, og

3) have fri adgang til rent vand eller ren sne.

 *Stk. 3.* Drægtige og diegivende tæver skal have et hundehus, der yder beskyttelse mod vejret. De skal tøjres således, at de og deres hvalpe har uhindret adgang til hundehuset. Hundehuset skal være indrettet således, at tæven uhindret kan vende sig rundt inde i huset og uden risiko for at hundene kommer til skade.

 *Stk. 4.* Slædehundehvalpe skal have fri adgang til moderdyret, indtil de er mindst 8 uger gamle, medmindre moderdyret dør, hvorefter veterinærmyndigheden skal kontaktes for videre foranstaltning, eller hvalpene aflives.

**§ 9.** Slædehunde skal fra de er 6 måneder gamle holdes i kæde, indelukkede i løbegård eller bag indhegning eller føres i line, jf. dog stk. 3 og 4.

 *Stk. 2.*  Indhegninger skal være af en sådan størrelse, at slædehundene har plads til fri bevægelse og frit kan ligge ned. Indhegninger skal være udformet, så der ikke er risiko for, at slædehundene kan komme til skade.

 *Stk. 3.* Slædehunde under ejers opsyn og kontrol, må færdes frit uden for by- og bygdezonen eller uden for bebyggede områder i forbindelse med jagt eller fritidsaktiviteter.

 *Stk. 4.* Slædehunde ældre end 6 måneder kan kortvarigt være løse på hundepladsen, såfremt de er under slædehundenes ejers opsyn og kontrol.

 **§ 10.**Slædehunde skal, når de er i lænke, have en bevægelsesradius på minimum 3 meter på det bredeste sted. Slædehunden skal kunne bevæge sig og lægge sig ned ubesværet.

 *Stk. 2.* Lænkekædens materiale skal være egnet til formålet, indeholde mindst 1 fungerende drejeled og må ikke volde slædehunden skade eller ubehag.

 *Stk. 3.* Står 2 slædehunde sammen, skal kædelængderne være udformet efter hundeparrenes indbyrdes adfærd og individuelle behov.

 *Stk. 4.*  Afstanden mellem hver slædehund eller hvert slædehundepar skal være mindst 1 meter ved strakte lænker.

 *Stk. 5.*  I forbindelse med slæderejser, fangstture og lignende kan slædehundene stå på en rejsekæde, der ikke opfylder bevægelsesradius på minimum 3 meter for hver enkelt hund, jf. stk. 1. Rejsekæden skal dog udformes således, at:

1) Den sikrer, at hver slædehund kan bevæge sig frit.

2) Hver slædehund kan lægge sig ned ubesværet samt søge væk fra andre slædehunde.

3) Den ikke kan volde skade på slædehundene.

 *Stk. 6.* Ved brug af rejsekæder permanent, skal hundenes kædelængde målt fra rejsekæden være mindst 3 meter. Ved brug af permanente rejsekæder sættes hundene sammen 2 og 2.

 **§ 11.** Halsbånd, der anvendes til slædehunde, skal minimum være 2 cm brede.

 *Stk. 2.* Det er forbudt at anvende kvælerhalsbånd, stødhalsbånd og andre halsbånd, der ved brug forvolder eller kan forvolde slædehunden ubehag eller smerte.

 **§ 12.** Ejeren skal straks sørge for at indfange egne løsslupne slædehunde. Slædehunde skal ved indfangning behandles forsvarligt og må ikke udsættes for unødig lidelse, jf. § 8, stk. 1.

 *Stk. 2.* Løsslupne slædehunde over 6 måneder gamle, som indfanges af kommunalbestyrelsen, skal identificeres ved hjælp af deres chipnummer og deres ejer kontaktes, og ellers skal slædehunden fremlyses i mindst 72 timer. Har ejer ikke meldt sig inden 72 timer, kan kommunalbestyrelsen lade slædehunden omregistrere til ny ejer eller aflive slædehunden.

 *Stk. 3.* Løse slædehunde, der udgør en konkret fare for andre kan aflives straks uden erstatning til ejeren.

 *Stk. 4.* Kommunalbestyrelsen kan pålægge ejeren at betale de faktiske udgifter til indfangning, kost og ophold forbundet med slædehundens fremlysning.

 **§ 13.** Det er forbudt at efterlade levende slædehunde uden fornødent opsyn ved flytning eller bortrejse.

 *Stk. 2.* Kommunalbestyrelsen kan efter samråd med veterinærmyndigheden lade en slædehund, der er efterladt uden opsyn i mere end 72 timer, omregistrere til anden ejer eller lade slædehunden aflive.

 *Stk. 3.* Aflivning efter stk. 2 sker for ejers regning og kan ske uden erstatning til ejeren.

 **§ 14.** Det er forbudt at holde farlige slædehunde.

 *Stk. 2.* En farlig slædehund skal aflives, jf. dog stk. 3.

 *Stk. 3.* Slædehunde, der under hierarkiske magtkampe skambider en anden slædehund er undtaget fra kravet i stk. 2. Det samme gælder for slædehunde, der skambider vilde dyr og løse katte.

 *Stk. 4.* Vurdering af sager der involverer farlige hunde og skambidning foretages efter samråd mellem kommunalbestyrelsen og veterinærmyndigheden. Veterinærmyndigheden træffer den endelige afgørelse efter stk. 1-3.

 *Stk. 5.* Kommunalbestyrelsen skal sikre, at aflivningen finder sted.

 *Stk. 6.* Aflivning af farlige slædehunde sker for slædehundens ejers regning og uden erstatning til ejeren.

**Kapitel 4**

*Hundepladser og hundeøer m.v.*

 **§ 15.** Kommunalbestyrelsen tildeler arealer til og anviser egnede hundepladser, jf. § 18.

 *Stk. 2.* Hundepladser skal være tørre og så vidt muligt have plane områder, således at slædehundene kan opholde sig og lægge sig ned ubesværet.

 *Stk. 3.* Hundepladser må ikke anlægges eller anvises steder, der kan frembyde en sundhedsmæssig eller sikkerhedsmæssig risiko for dyrene eller omgivelserne, samt være til uforholdsmæssige gene for omgivelserne.

 *Stk. 4.* Slædehundeejeren skal sørge for, at der synligt på hundepladsen er et skilt med tydelige kontaktoplysninger samt oplysninger om, hvor mange slædehunde, der er på pladsen.

 *Stk. 5.* Slædehundeejeren er til enhver tid forpligtet til at sikre, at anviste hundepladser renholdes og forefindes i ryddelig stand og uden genstande, der kan skade hundene.

 *Stk. 6.* Kommunerne skal ved foranledning oplyse veterinærmyndigheden hvilke hundepladser der er tildelt til eller benyttes af hvilke hundeejere.

 **§ 16.** Kommunalbestyrelsen tildeler arealer til og anviser egnede hundeøer.

 *Stk. 2.* Hundeøer må kun anvendes i perioden fra 1. maj til og med 30. september, når der er isfrit.

 *Stk. 3.* En hundeø må kun bebos af 1 hundehold ad gangen.

 *Stk. 4.* Slædehundeejeren skal sørge for, at der synligt på hundeøen er et skilt med tydelige kontaktoplysninger samt oplysninger om, hvor mange slædehunde, der er på øen.

 *Stk. 5.* Kommunerne skal på foranledning oplyse veterinærmyndigheden hvilke hundeøer, der er tildelt, eller benyttes af hvilke hundeejere.

 **§ 17.** Det er forbudt at sammenbringe slædehunde på steder, der kan frembyde en sundhedsmæssig risiko for dyrene eller for omgivelserne eller sammenbringe slædehunde på steder, der må anses for uegnet til ophold for disse dyr.
 *Stk. 2.* Naalakkersuisut kan fastsætte nærmere regler for steder, hvor slædehunde holdes og sammenbringes, herunder krav til vaccinationer, faciliteter, samt det maksimale antal af slædehunde der må holdes eller sammenbringes på stedet.

**Kapitel 5**

*Udstedelse af vedtægter om slædehundehold*

**§ 18*.*** Kommunalbestyrelsen skal udarbejde en slædehundevedtægt for kommunen.

 *Stk. 2.* De i stk. 1 nævnte vedtægter skal stadfæstes af Naalakkersuisut, forinden de sættes i kraft.

 *Stk. 3.* Naalakkersuisut fastsætter nærmere regler for indholdet af de i stk. 1. nævnte vedtægter.

**Kapitel 6**

*ID-mærkning, vaccination og registrering*

**§ 19.** Ejeren af en **slædehun**d eller anden lovlig indført hund skal sørge for, at dyret er forsynet med individuel, permanent ID-mærkning og følger et af veterinærmyndigheden fastsat vaccinationsprogram. ID-mærkning skal ske inden eller samtidig med første vaccination.

 *Stk. 2*. Slædehunde skal regelmæssigt vaccineres mod hundesyge, parvovirus og rabies.

 Stk. 3. Vaccination og ID-mærkning efter stk. 1 må kun udføres af en af Naalakkersuisut godkendt dyrlæge eller af veterinærmyndigheden bemyndiget personale. Dyrlægen har ledelsesansvaret.
 Stk. 4. Kommunalbestyrelsen ansætter og påser, at det nødvendige personale er til rådighed for at udføre det fastsatte vaccinationsprogram og ID-mærkning i kommunen.
 Stk. 5. Veterinærmyndigheden uddanner og bemyndiger det kommunale personale jf. stk. 3 efter kommunalbestyrelsens indstilling.

 **§ 20.**  Såfremt ejeren af en hund modsætter sig en påbudt vaccination og ID-mærkning jf. § 19, stk. 1, skal kommunalbestyrelsen foranledige, at hunden tvangsvaccineres og mærkes for ejers regning.
  *Stk. 2.* Kan en vaccination eller mærkning efter stk. 1 ikke gennemføres, skal kommunalbestyrelsen straks foranledige, at hunden aflives for ejers regning og uden erstatning til ejer.

 *Stk. 3.* Naalakkersuisut kan fastsætte nærmere regler om anden pligtig behandling af slædehunde, såsom antiparasitær behandling eller anden sundhedsfremmende behandling.

 *Stk. 4.*  Naalakkersuisut kan fastsætte nærmere regler om vaccination, herunder vaccinationsfrekvens, krav til og typer af vaccinationer samt om foranstaltning af periodevis udvidede vaccinationsprogrammer og regler om at det lovpligtige vaccinationsprogram kan indebære vaccination mod andre sygdomme end de i § 19, stk. 2 nævnte.

 **§ 21.**  Kommunalbestyrelsen skal sikre, at alle slædehunde er ID-mærket og vaccineret i henhold til det fastsatte vaccinationsprogram, ogsenest 30 kalenderdage efter vaccination eller ID-mærkning er udført, have opdateret den nationale dyredatabase i overensstemmelse hermed.

 *Stk. 2*. Ejeren skal meddele alle ændringer i sammensætningen af sit hundehold til kommunen samt ændringer i sine kontaktinformationer. Herunder nye kuld hvalpe født i ejerens hundespand. Antallet af levende hvalpe i kuldet skal meddeleres kommunalbestyrelsen senest 7 kalenderdage efter fødslen.

 *Stk. 3.* Kommunen skal indenfor 30 kalenderdage indberette ændringer efter stk. 2. i den nationale dyredatabase.

 Stk. 4. Naalakkersuisut kan fastsætte nærmere regler for indberetninger efter stk. 1, herunder hvilke oplysninger kommunalbestyrelsen skal indberette, hvordan oplysningerne skal indberettes.

 **§ 22.** Landskassen afholder medicin- og materialeudgifter i forbindelse med slædehundes vaccination mod hundesyge, parvovirus og rabies samt ID-mærkning af slædehunde.

 *Stk. 2.* Udgifter i forbindelse med forsendelse af vacciner, ID-mærkning og materialer til dette afholdes af kommunalbestyrelsen.
*Stk. 3.* Udgifter til vaccinationer udover det i § 19, stk. 2 fastsatte afholdes af ejer.

 *Stk. 4*. Udgifter til vaccination mod andre sygdomme end de i stk. 1 anførte, er Naalakkersuisut uvedkommende.

**Kapitel 7**

*Foranstaltninger ved sygdomsudbrud og epidemier*

 **§ 23.** Veterinærmyndigheden kan iværksætte overvågning af slædehunde, hvis de viser tegn på smitsomme sygdomme eller af andre sundheds- eller dyreværnsmæssige årsager. I forbindelse med overvågningen kan veterinærmyndigheden indsamle og udtage prøver, foretage særskilt mærkning og registrering, indføre smitteforebyggende tiltag samt gennemføre andre veterinærfagligt begrundede procedurer.
 Stk. 2. Ejeren skal vederlagsfrit yde den nødvendige bistand til veterinærmyndigheden i situationer som beskrevet i stk. 1.

 *Stk. 3.* Ved større sygdomsudbrud og epidemier af f.eks. hundesyge og parvovirus kan der foranstaltes et udvidet vaccinationsprogram.

 *Stk. 4.*  Hvis kommunalbestyrelsen får mistanke om udbrud og epidemier, skal kommunalbestyrelsen omgående kontakte veterinærmyndigheden.

 **§ 24.** Veterinærmyndigheden kan pålægge kommunalbestyrelsen at træffe de nødvendige foranstaltninger for at hindre smittespredning i tilfælde af udbrud af sygdomme hos slædehunde.

 *Stk. 2.* Veterinærmyndigheden kan forbyde flytning og færdsel af slædehunde, såfremt det vil frembyde risiko for smittespredning.

 *Stk. 3.* Veterinærmyndigheden kan bemyndige andre end dyrlæger og kommunalt bemyndiget personale til at forestå vaccinationer og ID-mærkning i tilfælde af sygdomsudbrud og ved epidemier.

 *Stk. 4.* Udgifter forbundet med foranstaltninger efter stk. 1 afholdes af kommunalbestyrelsen.

**Kapitel 8**

*Avl, kenneldrift, handel og transport*

 **§ 25.** Etablering og drift af kenneler, pensioner og internater må kun ske efter skriftlig tilladelse fra veterinærmyndigheden.

 *Stk. 2.* Naalakkersuisut kan fastsætte nærmere regler om kenneldrift, avl, opdræt, parring samt om hvalpes og drægtige tævers pasning og pleje.

 **§ 26.** Naalakkersuisut kan fastsætte regler for handel med slædehunde, herunder anmeldelse og registrering af køb og salg, krav til sundhedstilstand, undersøgelser, behandlinger, transport, ophold og lignende.

 **§ 27.** Transport af slædehunde skal foregå på en forsvarlig måde og under hensyntagen til slædehundens fysiologiske og sundhedsmæssige behov.

 *Stk. 2.* Ved rejsetid på over 4 timer skal slædehunden have mulighed for at drikke rent vand under rejsen.

 *Stk. 3*. Naalakkersuisut kan fastsætte regler for transport af slædehunde herunder krav til ledsagende dokumentation.

**Kapitel 9**

*Operative indgreb, behandling samt* *etablering og drift af hospitaler m.v.*

 **§ 28.** Operative indgreb og medicinsk behandling af slædehunde, samt ordinering af medicin til slædehunde, må alene udføres af en dyrlæge med tilladelse hertil fra Naalakkersuisut. Ved medicinsk behandling forstås alle andre former for medicinsk behandling end vaccinationer.

 *Stk. 2.* Undtaget fra bestemmelsen i stk. 1 er medicin udleveret af eller medicinsk behandling udført af Naalakkersuisut godkendt sundhedsfagligt personale efter instruks, aftale eller ordinering af en af Naalakkersuisut godkendt dyrlæge.

 *Stk. 3.* Indgreb, der har til formål at ændre en slædehunds udseende er forbudt.

 *Stk. 4.* Mekanisk eller anden form for beskadigelse af slædehundes tænder er forbudt.

 **§ 29**. Naalakkersuisut kan fastsætte nærmere regler for drift af dyrehospitaler og veterinærklinikker.

**Kapitel 10**

*Hundeslædevæddeløb og -konkurrencer*

 **§ 30.** Naalakkersuisut kan fastsætte nærmere regler om hundeslædevæddeløb og konkurrencer samt afvikling af disse.

**Kapitel 11**

*Forskning, forsøg og zootekniske indgreb*

 **§ 31.** Kunstig sædoverføring, sædudtagning, æghøstning og ægtransplantation på slædehunde må kun finde sted efter skriftlig tilladelse fra veterinærmyndigheden og af personer godkendt af veterinærmyndigheden.

 *Stk. 2.* Naalakkersuisut kan fastsætte nærmere regler for zootekniske indgreb, herunder kunstig sædoverføring sædudtagning, æghøstning, og ægtransplantation, på grønlandske slædehunde.

 **§ 32.** Forskning og indsamling af prøver og data samt overvågning og forsøg af enhver art på slædehunde skal foregå i henhold til de til enhver tid gældende regler om udnyttelse af genetiske ressourcer og aktiviteter i forbindelse dermed.

 *Stk. 2*. Såfremt der gives godkendelse i henhold til stk. 1, skal veterinærmyndigheden orienteres om alle oplysninger, der indsamles i forbindelse med disse aktiviteter.

 *Stk. 3.* Orientering i henhold til stk. 2 skal ske på veterinærmyndighedens forlangende og senest i forbindelse med de godkendte aktiviteters afslutning og skal afgives i den form, som veterinærmyndigheden foreskriver. Publikationer, der udarbejdes i denne forbindelse skal sendes til veterinærmyndigheden samtidigt med deres offentliggørelse.

 *Stk. 4.* Naalakkersuisut kan fastsætte nærmere regler for forskning og forsøg på slædehunde.

**Kapitel 12**

*Tilsyn, anmeldelse og påtale*

 **§ 33.** Naalakkersuisut påser overholdelsen af denne Inatsisartutlov.

 **§ 34.**  Kommunalbestyrelsen fører tilsyn med §§ 3-4, § 5, stk. 1, § 7, stk. 2, §§ 8-17, §§ 19-21, § 28, stk. 1-2, i denne Inatsisartutlov.

 *Stk. 2.* Kommunalbestyrelsen meddeler de forbud og påbud, der anses for nødvendige for at sikre overholdelsen af de krav, der er fastsat i §§ 3-5, § 7, stk. 2, §§ 8-17 og §§ 19-21.

 *Stk. 3.* Kommunalbestyrelsen konsulterer veterinærmyndigheden i sager, hvor det udtrykkeligt fremgår af denne Inatsisartutlov, jf. § 5, stk. 4, § 8, stk. 4, § 13, stk. 2, § 14, stk. 4, § 34, stk. 5 og § 37, stk. 2, samt når den er i tvivl om et veterinært forhold eller om sit myndighedsansvar efter loven.

 *Stk. 4.* Kommunalbestyrelsen giver meddelelse til veterinærmyndigheden, såfremt den bliver opmærksom på forhold, der kræver denne myndigheds indgriben.

 *Stk. 5.* Kommunalbestyrelsens beslutning om aflivning af slædehunde træffes efter samråd med veterinærmyndigheden. Aflivning af slædehunde efter denne Inatsisartutlov foretages af kommunalbestyrelsen eller veterinærmyndigheden eller personer, der af disse myndigheder bemyndiges hertil, medmindre ejeren selv gør det efter lovligt pålæg fra myndighederne.

 **§ 35.** Veterinærmyndigheden har det overordnede tilsyn i sager, der kræver dyreværnsmæssig og veterinærfaglig indsigt, jf. § 3, stk. 3-4, § 5, stk. 1-4, § 6, § 14, stk. 4, §§ 19-21, §§ 23-24, § 25, § 28, § 31-32 samt §§ 36-37.

 *Stk. 2.* Det påhviler kommunalbestyrelsen at gennemføre de afgørelser, som veterinærmyndigheden træffer, når den ikke selv kan være til stede.

 *Stk. 3.* Veterinærmyndigheden har til enhver tid uden retskendelse, og mod forevisning af behørig legitimation og såfremt det skønnes nødvendigt, adgang til offentlige og private ejendomme, lokaliteter, transportmidler og dokumenter for at tilvejebringe oplysninger til brug for afgørelser, der træffes i medfør af denne Inatsisartutlov.

 *Stk. 4.* Veterinærmyndigheden kan udstede en konkret, tidsbegrænset bemyndigelse til myndighedspersoner, der skønnes egnede til at skaffe oplysninger efter stk. 3.

 **§ 36.**  Enhver, der har begrundet formodning om, at en slædehund behandles uforsvarligt, jf. § 8, skal omgående anmelde dette til kommunalbestyrelsen eller veterinærmyndigheden.

 **§ 37.** Behandles en slædehund uforsvarligt, kan kommunalbestyrelsen give den ansvarlige pålæg om dyrets behandling.

 *Stk. 2.* Er slædehunden syg eller kommet uhelbredeligt til skade, kan kommunalbestyrelsen i samråd med veterinærmyndigheden meddele pålæg om aflivning, hvis det vil medføre unødig lidelse at lade slædehunden leve.

 *Stk. 3.*  Pålæg skal meddeles skriftligt. Inden der meddeles pålæg, skal den, der har ansvaret for slædehunden, have lejlighed til at udtale sig.
 *Stk. 4.*  Stk. 3 kan fraviges i det omfang, det er nødvendigt for at afværge en væsentlig lidelse for slædehunden, eller når den ansvarlige skønnes at være bortrejst. Såfremt ejer må anses for bortrejst, kan slædehunden afhændes til anden egnet ejer eller aflives.
 *Stk. 5.*  Aflivning, som foretages i medfør af stk. 2, sker uden erstatning til slædehundens ejer og for dennes regning.

 **§ 38.** Påbud og forbud skal gives med et varsel, som dog ikke må overstige 72 timer.

 *Stk. 2.* Hvor det er nødvendigt at skride ind straks for at afværge slædehundens lidelse, kan påbud og forbud gives uden varsel.

 **§ 39.** Efterkommer en ejer af en slædehund ikke et påbud eller forbud i henhold til § 34, kan kommunalbestyrelsen eller veterinærmyndigheden lade slædehunden omregistrere til ny, egnet ejer, såfremt det er dyreværnsmæssigt forsvarligt. Såfremt dette ikke er muligt, kan kommunalbestyrelsen eller veterinærmyndigheden foranstalte slædehundens aflivning for ejers regning. Aflivning kan ske uden erstatning til ejer, såfremt slædehunden udgør en konkret fare for andre.

 **§ 40.**  Naalakkersuisut kan fastsætte nærmere regler om anmeldelse, påbud og forbud.

**Kapitel 13**

*Klage*

 **§ 41**. Kommunalbestyrelsens afgørelser kan påklages til veterinærmyndigheden, dog ikke i sager, hvor de to myndigheder har truffet beslutning i samråd. Fristen for indlevering af klager er 4 uger efter modtagelsen af den afgørelse, der påklages.

**Kapitel 14**

*Sanktioner*

 **§ 42.** For overtrædelse af §§ 3-5, § 7, stk. 2, §§ 8-14, § 17, stk. 1, §§ 19- 20, § 23, stk. 2, § 24, stk. 2, § 25, stk. 1, §§ 27-28, §§ 31-32, § 37, § 39 kan der idømmes foranstaltninger efter reglerne i kriminalloven.

 *Stk. 2.*  I forskrifter udstedt i medfør af denne Inatsisartutloven kan der idømmes foranstaltninger i form af bøde efter reglerne i kriminalloven.

 *Stk. 3.* Grov eller gentagen overtrædelse §§ 3-5, § 7, stk. 2, §§ 8-14, § 17, stk. 1, §§ 19- 20, § 23, stk. 2, § 24, stk. 2, §§ 27-28, §§ 31-32, § 37 og § 39 kan i denne Inatsisartutlov eller i forskrifter udstedt i medfør af denne Inatsisartutlov medføre foranstaltninger i form af idømmelse af forbud mod enhver form for hold af eller omgang med slædehunde.

 *Stk. 4.* Idømmelse af forbud mod hold af eller omgang med slædehunde kan ske for bestandigt eller for en tidsbegrænset periode på mindst 2 år. Overtrædelse af et sådant forbud kan medføre foranstaltninger efter reglerne i kriminalloven.

 *Stk. 5.* Der kan idømmes selskaber m.v. (juridiske personer) kriminalretligt ansvar efter reglerne i kapitel 5 i kriminalloven.

 **§ 43.** Skønnes en overtrædelse ikke at ville medføre højere sanktion end bøde, kan Naalakkersuisut meddele, at sagen kan afgøres uden retslig forfølgning, såfremt den pågældende erklærer sig indforstået i overtrædelsen, og erklærer sig villig til inden for en nærmere angiven frist, at bringe overtrædelsen i orden. Der kan efter begæring forlanges, at der betales en i meddelelsen angivet bøde. Retsplejelovens regler om krav til indholdet af et anklageskrift og om at en sigtet ikke har pligt til at udtale sig finder tilsvarende anvendelse på bødeforlæg.

 *Stk. 2.* Bøder, der fastsættes i medfør af denne Inatsisartutlov eller regler udstedt i medfør heraf, tilfalder Landskassen.

**Kapitel 15**

*Ikrafttrædelses- og overgangsbestemmelser*

 **§ 44.** Denne Inatsisartutlov træder i kraft 1. juli 2025.

 *Stk. 2.* Kommunale vedtægter om hundehold forbliver i kraft, indtil de erstattes af nye vedtægter om slædehundehold udstedt i medfør af denne Inatsisartutlov.

*Grønlands Selvstyre, den xx xxx 2025*

Formanden for Naalakkersuisut